Polisielede woedend oor Malema-uitlatings | Maroela Media
Julius Malema (Foto: EFF/Twitter)
Die burgerregteorganisasie AfriForum en die vakbond Solidariteit het Woensdag strafregtelike klagte teen Julius Malema, die leier van die EFF, ingedien nadat hy die polisie die afgelope naweek oënskynlik gedreig het.
Klagte van laster, sameswering vir aanhitsing tot geweld en aanranding is vanoggend by die Lyttleton-polisiestasie in Pretoria aanhangig gemaak.
Malema het die afgelope naweek aan 'n skare in die Vrystaat gesê die EFF wil polisielede en hul gesinne in hul huise teiken. Die omstrede partyleier het boonop gesê die polisie dink hul uniform gee aan hulle 'n vorm van meerderwaardige mag. "Ons sal julle sien nadat julle die uniform uitgetrek het, snags in jul huise …"
Renate Barnard, Solidariteit se sektorkoördineerder vir die openbare sektor, sê meer as 1 000 polisiebeamptes het Solidariteit intussen genader oor dié dreigemente.
"Solidariteit is oorval deur polisielede van oor die land wat hul skok, ontsteltenis en algehele verontwaardiging uitgespreek het oor Malema se woorde en dreigemente.
"Dis onaanvaarbaar dat 'n politieke leier wat 'n eed afgelê het om die Grondwet en ander wetgewing van die land te eerbiedig en te respekteer op só 'n gewelddadige manier uitvaar teenoor die polisie," sê Barnard.
Ernst Roets, hoof van beleid en aksie by AfriForum, meen dit is duidelik dat Malema steeds glo hy is bo die reg verhewe.
"Die rede waarom Malema ten eerste hierdie opmerkings maak, is dat daar tot op hede nie gevolge was vir al die vorige voorvalle waartydens hy openlik geweld aangehits het nie. Indien die polisie hierdie saak nie met die nodige erns hanteer nie, sal Malema dit as 'n bevestiging beskou dat hy inderdaad bo die reg verhewe is."
AfriForum se private vervolgingseenheid sal die saak dophou en indien Malema nié deur die Nasionale Vervolgingsgesag (NVG) vervolg word nie, sal die eenheid hom privaat vervolg.
Die DA het intussen ook 'n beroep op Cele gedoen om Malema van aanhitsing tot geweld aan te kla.
Cele het Malema se uitlatings vroeër veroordeel en polisiebeamptes gevra om hulself te beskerm indien hulle op enige manier bedreig word. Die opposisieparty meen dit is nie goed genoeg om die uitlatings bloot te veroordeel nie en dat daar daadwerklik opgetree moet word.
AfriForum In die nuus Julius Malema Solidariteit Suid-Afrikaanse Polisiediens
Vermeende kapers in Brits-omgewing vas
Julius dra die broek…duidelik nie Cele nie!
'n Eed het geen betekenis vir ou nie.
Tyd om die karakter aan die bek te ruk en sy rassisme hom laat betaal en almal in sy party met hulle privilege om te maak wat hulle wil en se wat hulle wil. (Sonder vervolging)